ལྷ་མོ་ཙཎྜི་ཀ་དང་ལྷ་རབས་ཤམ་པོའི་གཏོར་བསྔོ་ཁྱེར་བདེ་བ། རང་བཞིན་དག་པའི་གནས་
མཆོག་དམ་པ་ནས། །དཔལ་ལྡན་ལྷ་མོ་ཆེན་མོ་ཙཎྜི་ཀ །མཁའ་འགྲོ་རྣམ་གསུམ་
ལས་མཁན་ཁྱབ་འཇུག་སོགས། །འཁོར་བཅས་ཐོགས་པ་མེད་པར་གནས་འདིར་
གཤེགས། །མདུན་གྱི་ནམ་མཁར་པདྨ་ཉི་མ་དང༌། །བམ་རོའི་གདན་ལ་པདྨ་རཱ་གའི་
མདོག །ཕྱག་གཡས་རལ་གྲི་གཡོན་པ་ཐོད་ཁྲག་བསྣམས། །རལ་པའི་ཐོར་ཚུགས་
རྨ་བྱའི་སྒྲོ་ཡིས་སྤུད། །ཐོད་སྐམ་དབུ་རྒྱན་དོ་ཤལ་ཕྱག་རྒྱ་ལྔ། །སྦྲུལ་གྱི་ཆུན་པོ་རིན་
ཅེན་འཕྲེང་བས་མཛེས། །གཡང་གཞིས་སྟོད་གཡོགས་སྟག་ཤམ་རེ་ལྡེ་དཀྲིས། །རབ་
གཏུམ་ཁྲོ་ཆགས་གར་དགུའི་ཉམས་ཀྱིས་འགྱིང༌། །ཡེ་ཤེས་མེ་དཔུང་འབར་བའི་
ཀློང་བཞུགས་པར། །མཆོད་ཡོན་ཞབས་བསིལ་མེ་ཏོག་བདུག་སྤོས་དང་། །མར་
མེ་དྲི་ཆབ་ཞལ་ཟས་རོལ་མོ་འབུལ། །(༡༣༣བ)དགྱེས་པར་བཞེས་ལ་འཕྲིན་ལས་རྣམ་
བཞི་སྒྲུབ། །ཁྱད་པར་ཤ་ལྔ་བདུད་རྩི་ལྔ་སྦྱར་བའི། །དམ་རྫས་རྨད་བྱུང་གཏོར་མའི་
མཆོད་པ་འབུལ། །ཟག་མེད་བདེ་བ་ཆེན་པོས་རབ་ཚིམ་ནས། །བཤད་སྒྲུབ་བསྟན་
་་་་་་་་
308

ལྷུན་གྲུབ་དགའ་བའི་ཚལ་གྱི་ཆོས་སྲུང་འགའ་ཞིག་གི་མཆོད་གཏོར་འབུལ་ཚུལ་ལས་བཞི་ལྷུན་གྲུབ། ༼༡༡༽
པ་རྒྱས་པའི་འཕྲིན་ལས་མཛོད། །སྔོན་ཚེ་གཤེན་རབ་མི་བོ་བོན་གྱི་ལྷ། །བར་དུ་པདྨ་
ཐོད་འཕྲེང་ཕོ་ཉ་བ། །སྲིད་པའི་ལྷ་རབས་ཤམ་པོ་འཁོར་བཅས་རྣམས། །ཐོགས་
པ་མེད་པར་གནས་འདིར་མྱུར་དུ་སྤྱོན། །འདོད་ཡོན་ལྔ་དང་ཉེར་སྤྱོད་རོལ་མོའི་
སྒྲ། །སྨན་གཏོར་རཀྟ་ཕྱི་ནང་གསང་མཆོད་རྣམས། །ནམ་མཁའ་མཛོད་ཀྱི་ཁམས་སུ་
བྱིན་བརླབས་ནས། །ལེགས་པར་འབུལ་ན་མཉེས་ཤིང་ཚིམ་གྱུར་ཅིག །ཁྲོ་གཏུམ་ཞི་
ཆགས་སྣ་ཚོགས་གཟུགས་འཛིན་ཅིང༌། །དར་འཇམ་གོས་གྱོན་འབྲོང་གཡག་དཀར་
པོ་བཅིབས། །རལ་གྲི་མདུང་ཐོགས་གྲངས་མེད་ཕོ་ཉས་བསྐོར། །ལྷ་ཡི་སྡེ་དཔོན་ཆེན་
པོ་ཁྱོད་ལ་བསྟོད། །མཚོ་སྐྱེས་རྡོ་རྗེ་གནུབས་སྟོན་འདུལ་འཛིན་སོགས། །རྩ་བརྒྱུད་
བླ་མའི་དམ་ཚིག་ཉེར་དགོངས་ལ། །ཙཎྜི་ཀ་དང་ལྷ་རབས་ཤམ་པོ་ཆེ། །འཁོར་
དང་བཅས་པས་བཅོལ་བའི་འཕྲིན་ལས་མཛོད། །སངས་རྒྱས་བསྟན་དང་འགྲོ་བའི་
བདེ་སྐྱིད་སྤེལ། །ཁྱད་པར་སྡེ་འདིའི་སྟོད་སྨད་ཡུལ་གྲུ་ཡི། །ནད་མུག་འཁྲུག་རྩོད་
ཉེས་བརྒྱ་ཀུན་ཞི་ཞིང་། །ཆོས་སྲིད་ལེགས་ཚོགས་མ་ལུས་འཕེལ་བར་མཛོད། །ཅེས་ལྷ་
མོ་ཙཎྜི་ཀ་དང་ལྷ་རབས་ཤམ་པོའི་གཏོར་བསྔོ་ཁྱེར་བདེ་བ་ཞིག་དགོས་ཞེས་ཐོས་བསམ་དར་རྒྱས་གླིང་
པ་སྤྱི་སོས་བསྐུལ་བ་ལྟར་ཟ་ཧོར་གྱི་བནྡེས་སྦྱར་བའི་ཡི་གེ་པ་ནི་འཇམ་དབྱངས་བསྟན་འཛིན་ནོ།། །
རྒྭ་